पाएं अपने शहर की ताज़ा ख़बरें और फ्री ई-पेपरडाउनलोड करें
घैलाढ़ प्रखंड के परमानंदपुर ओपी क्षेत्र के भतरंधा निवासी पूर्व प्रमुख सिकंदर यादव के पुत्र 28 वर्षीय अनुज कुमार की गोली मारकर हत्या कर दी गई। घटना शनिवार रात की है। पुलिस ने पोस्टमार्टम कराकर शव को परिजनों को सौंप दिया। इसके बाद लोगों ने स्थानीय पुलिस पदाधिकारियों के तबादले की मांग को लेकर रविवार को चार घंटे तक शव को रखकर ओपी का घेराव किया। बाद में सदर इंस्पेक्टर प्रशांत कुमार के लिखित आश्वासन के बाद लोग शांत हुए और शव का दाह-संस्कार किया गया। घटना के कारणों का फिलहाल खुलासा नहीं हो पाया है। लेकिन पीड़ित परिजन ने मृतक के तीन दोस्तों के खिलाफ केस दर्ज करने के लिए आवेदन दिया है।
बताया गया कि पूर्व प्रमुख के पुत्र अनुज कुमार को गांव के ही वार्ड संख्या-नौ निवासी दोस्त रामप्रवेश ने शनिवार की रात को अपने घर मांस खाने का दावत दिया था। इसके बाद अनुज, शनिवार की शाम लगभग छह बजे बुलेट से घर से निकल गया। शाम लगभग सात बजे उसके परिजनों ने घर से फोन किया तो मोबाइल स्विच ऑफ था। रात के नौ बजे अनुज के घर के पड़ोस का दोस्त त्रिभुवन यादव ने अनुज के पिता को फोन कर बताया कि उसका एक्सीडेंट हो गया है। इसके बाद घटनास्थल पर परिजन पहुंचे। लेकिन वहां पहले से ही पुलिस और त्रिभुवन समेत सभी दोस्त वहां मौजूद थे। लोगों ने देखा कि खून से लथपथ अनुज सड़क पर पड़ा हुआ था। जबकि बगल के मकई की खेत में उसकी बुलेट थी। अनुज के नाक और मुंह से खून निकल रहा था। घटनास्थल, अनुज के दोस्त रामप्रवेश के घर से 200 मीटर पश्चिम था। इसके बाद परिजनों ने त्रिभुवन समेत दोस्तों पर आरोप लगाया तो कुछ ग्रामीणों ने त्रिभुवन के साथ हल्की मारपीट भी की। लेकिन त्रिभुवन समेत उसके सभी दोस्त अंधेरे का लाभ उठाकर वहां से भाग गए। परिजन अनुज को लेकर इलाज के लिए सहरसा चले गए, जहां डॉक्टर ने मृत घोषित कर दिया।
लोगों ने दोस्त की कार को फूंका, कार्रवाई की मांग
अनुज की मौत की खबर लगते ही ग्रामीण आक्रोशित हो गए। इसके बाद लोगों ने रात को ही घटनास्थल के पास रहे त्रिभुवन की कार को सड़क से नीचे गिराकर आग के हवाले कर दिया। इस बीच सहरसा से अनुज का शव रात को आने के बाद ही सदर इंस्पेक्टर प्रशांत कुमार भी जांच करने पहुंचे। अल सुबह तीन बजे अनुज के शव को पोस्टमार्टम के लिए सदर अस्पताल भेज दिया गया।
पुलिस के प्रति लोगों में आक्रोश
मृतक के परिजनों ने पोस्टमार्टम के बाद रविवार की सुबह लगभग 10 बजे लाश को लेकर परमानंदपुर ओपी पहुंचे और घेराव कर दिया। लोगों के आक्रोश को देखते हुए सदर थाना, गम्हरिया, घैलाढ़, शंकरपुर थाना और मठाही ओपी से भी पुलिस बल को बुला लिया गया। गम्हरिया थाने से पहुंची पुलिस के साथ लोगों ने दुर्व्यवहार भी किया। जिसके बाद गम्हरिया पुलिस को वहां से वापस लौटना पड़ा। आक्रोशित लोग परमानंदुपर ओपी प्रभारी झोंटी राम और जमादार विजय प्रसाद पर कार्रवाई की मांग कर रहे थे। साथ ही तीन नामजद दोस्तों को 24 घंटे में गिरफ्तार करने की मांग कर रहे थे। लोग घटनास्थल पर डीएसपी और एसपी को बुलाने की मांग कर रहे थे। घटनास्थल पर पहुंचे टाउन इंस्पेक्टर प्रशांत कुमार से लोगों ने बात करने से इंकार कर दिया। बाद में इंस्पेक्टर प्रशांत कुमार के लिखित आश्वासन पर लोगों ने चार घंटे बाद दोपहर दो बजे रोड जाम समाप्त किया। लेकिन गांव में तनाव का माहौल बना हुआ है। चार थाने की पुलिस शाम तक वहां पर जमी हुई थी।
गिरफ्तारी को की जा रही छापेमारी
घटना में तीन लोगों को नामजद और चार अज्ञात पर केस किया गया है। आरोपियों की गिरफ्तारी के लिए लगातार छापेमारी की जा रही है। आरोपी घर से फरार बताए जा रहे हैं।
-प्रशांत कुमार, सदर इंस्पेक्टर
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva zho_Hant eng_Latn